د بېلاروس لانجمنې ټاکنې؛ لوکاشینکو د شپږمې دورې لپاره ولسمشر شو 
د بېلاروس د ټاکنو کمېسیون اوسنی «مستبد» ولسمشر الکساندر لوکاشینکو د جمهوري ریاست د ټاکنو ګټونکی اعلان کړی دی.
چارواکو د دوشنبې په ورځ د (اګست ۱۰مه) د رایو د شمېرلو د بشپړېدو خبر ورکړ او ویې ویل چې ولسمشر لوکاشینکو ۸۰،۲۳ فیصده رایې ګټلي دي. سیاله یې مېرمن سافیتلانا تسیخانوسکیا وه چې ۹،۹ فیصده رایې ګټلي دي. د مدني ټولنې یو شمېر فعالانو ویلي چې د ټاکنو پر مهال د پولیسو او لاریون کوونکو ترمنځ د اخ او ډب له کبله یو کس وژل شوی او ګڼ شمېر خلک ژوبل شوي دي. سلګونه کسان د امنیتي مامورینو لخوا نیول شوي دي. د ګومل، ګوروډنو، وایتبېسک او برېست ښارونو په شمول د بېلاروس په ګڼو سیمو کې خلکو مظاهرې کړې دي او پولیسو یې په مقابل کې له اوښکې بهونکي ګازو څخه استفاده کړې ده. د اوپوزېسیون پلویان ګمان کوي چې په ټاکنو کې درغلي شوې ده. دوي نن ماښام په پلازمینې مېنسک کې اعتراضیه غونډه رابللې ده. د جرمني په شمول یو شمیر اروپایي هیوادونو هم پدغو ټاکنو کې د درغلیو رپوټونه ورکړي دي. مېرمن تسیخانوسکیا د ټاکنو د پایلو د ردولو په ترڅ کې ویلي چې "موږ ګتلې، ځکه چې پر وېرې، بې تفاوتۍ او بې غرضۍ بریالي شوي یو". له معترضینو سره د پولیسو له ناوړه چلند نه وروسته، مېرمن تسیخانوسکیا له ولسمشر لوکاشینکو څخه غوښتي چې واک پرېږدي.